На основу члана 14. став 2. Закона о пољопривредном земљишту („Службени гласник РСˮ, бр. 62/06, 65/08 - др. закон, 41/09, 112/15, 80/17 и 95/18 - др. закон), а у вези са чланом 8. Закона о буџету Републике Србије за 2019. годину (,,Службени гласник РС”, брoj 95/18) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 -УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УТВРЂИВАЊУ ПРОГРАМА ИЗВОЂЕЊА РАДОВА НА ЗАШТИТИ,

УРЕЂЕЊУ И КОРИШЋЕЊУ ПОЉОПРИВРЕДНОГ ЗЕМЉИШТА

ЗА 2019. ГОДИНУ

Члан 1.

Овом уредбом утврђује се Програм извођења радова на заштити, уређењу и коришћењу пољопривредног земљишта за 2019. годину, који је одштампан уз ову уредбу и чини њен саставни део.

Члан 2.

Врста и обим радова на заштити, уређењу и коришћењу пољопривредног земљишта и друга инвестициона улагања (комасација; побољшање квалитета обрадивог пољопривредног земљишта, набавка нове опреме за наводњавање, ископ/бушење бунара у функцији наводњавања; студијско-истраживачки радови, програми и пројекти), извори финансирања по врсти радова и учешће средстава, корисници средстава, висина средстава утврђени су програмом из члана 1. ове уредбе и спроводе се у складу с тим програмом.

Члан 3.

Ова уредба ступа на снагу осмог дана од дана објављивања у ,,Службеном гласнику Републике Србије”.

05 Број: 110-2583/2019

У Београду, 14. марта 2019. године

ВЛАДА

ПРЕДСЕДНИК

Ана Брнабић, с.р.